Арт-студыя WOSTRAU Нацыянальнага цэнтра мастацкай творчасці дзяцей і моладзі ў Мінску добра вядомая не аднаму пакаленню гараджан. На першыя творчыя заняткі яна запрасіла дзяцей у 1993 годзе, прыняўшы адукацыйную эстафету ад выяўленчай студыі Мінскага палаца піянераў і школьнікаў, заснаванай яшчэ ў канцы 1930-х гадоў легендарным Сяргеем Катковым. Адпаведна, сёлета “Востраву” — 25 гадоў. На думку яго стваральніка, мастацтвазнаўцы Юрыя ІВАНОВА, слова “юбілей” цяжка выкарыстоўваць у дачыненні да дзіцячай творчасці. Затое, гэта выдатная нагода пагаварыць пра ролю малявання ў жыцці дзяцей і дарослых.